Neuvoston päätöslauselma, annettu 20 päivänä toukokuuta 1999, naisten osallistumisesta tieteelliseen tutkimukseen



Virallinen lehti nro C 201 , 16/07/1999 s. 0001 - 0001



NEUVOSTON PÄÄTÖSLAUSELMA, annettu 20 päivänä toukokuuta 1999, naisten osallistumisesta tieteelliseen tutkimukseen (1999/C 201/01) EUROOPAN UNIONIN NEUVOSTO, joka katsoo, että 1) naisten ja miesten tasa-arvon edistäminen sisältyy Euroopan yhteisön perustamissopimuksen 2 ja 3 artiklaan yhtenä yhteisön tavoitteista, 2) neuvosto on useissa yhteisön politiikoissa ja erityisesti naisten ja miesten tasapuolisesta osallistumisesta päätöksentekoon 2 päivänä joulukuuta 1996 antamassaan suosituksessa(1) toistamiseen vahvistanut mainitun periaatteen, 3) Euroopan parlamentti on yhtäläisten mahdollisuuksien sisällyttämisestä yhteisöjen politiikkoihin 9 päivänä maaliskuuta 1999 antamassaan päätöslauselmassa jälleen ilmoittanut pitävänsä asiaa tärkeänä, 4) yhtäläisiä mahdollisuuksia koskeva yhteisön politiikka otetaan huomioon Euroopan parlamentin ja neuvoston päätöksellä N:o 182/1999/EY(2) hyväksytyssä tutkimusta ja teknologista kehittämistä koskevassa viidennessä puiteohjelmassa (1998-2002), 5) komissio esitti 19 päivänä helmikuuta 1999 tiedonannon "Naiset ja tiede: naiset mukaan rikastuttamaan Euroopan tukimustoimintaa", jossa ehdotetaan toimenpiteitä jäsenvaltioiden välisen keskustelun kannustamiseksi ja kokemuksien jakamiseksi tällä alalla sekä sellaisen yhdenmukaisen toimintatavan kehittämiseksi, jolla naisten osallistumista yhteisön rahoittamaan tutkimukseen edistetään, 6) myös komissio noudattaa henkilöstöpolitiikassaan yhtäläisten mahdollisuuksien periaatetta, joka sisältyy yhteisen tutkimuskeskuksen tieteelliseen henkilöstöön sovellettavaan komission kolmanteen toimintasuunnitelmaan (1997-2000), ja 7) tieteen ja tekniikan tutkimuskomiteaa (CREST) on kuultu ja se on antanut lausunnon asiasta, SUHTAUTUU MYÖNTEISESTI komission tiedonantoon ja siinä esitettyihin aloitteisiin naisten osallistumisen edistämiseksi tutkimuksen ja teknologisen kehittämisen alalla, TOTEAA, että: a) jäsenvaltioiden ja yhteisön yhteinen huoli siitä, että naiset ovat aliedustettuina tieteellisen ja teknisen tutkimuksen alalla, vaatii toimenpiteitä, mutta toteaa samalla, että ongelma ei rajoitu yksinomaan tutkimuksen alalle, b) paras tapa käsitellä asiaa on tehokas ja jatkuva toiminta kaikilla tasoilla alueellisella, kansallisella ja yhteisön tasolla. Tässä yhteydessä on otettava huomioon myös yhteiskunnalliset ja taloudelliset tekijät sekä koulutuksen ja ammatillisen koulutuksen keskeinen asema naisten tehokkaan osallistumisen edistämisessä, c) sukupuolten välisen tasa-arvon toteuttaminen tutkimuspolitiikassa ei rajoitu ainoastaan naisten aseman edistämiseen tutkijoina, vaan on myös varmistettava, että tieteellinen tutkimus vastaa kaikkien kansalaisten tarpeita ja edistää sukupuolten tasa-arvoon liittyvien asioiden ymmärtämistä tutkijoina, d) komission tiedonantoon sisältyvät kaksi tavoitetta, jäsenvaltioiden välisen keskustelun kannustaminen ja kokemuksien jakaminen tällä alalla sekä viidennen puiteohjelman täytäntöönpanoon liittyvän yhdenmukaisen toimintatavan kehittäminen naisten osallistumiseksi nykyistä laajemmin yhteisön tutkimustyöhön, toteutetaan tarkoituksenmukaisimmin yhteisön tasolla, e) on perusteltua asettaa erityinen tavoite, joka koskee naisten osallistumista paneeleihin, neuvoa-antaviin komiteoihin ja apurahojen saantiin; panee merkille, että komissio on asettanut tavoitteekseen, että viidennessä puiteohjelmassa kyseiseen toimintaan osallistujista 40 prosenttia on naisia ja että viidennen puiteohjelman yleiset vaatimukset täyttyvät, mukaan lukien tieteellinen ja tekninen korkea taso, f) kattavammat indikaattorit ja tilastot naisten osallistumisesta tieteelliseen tutkimustyöhön, jotka voidaan sisällyttää muun muassa eurooppalaiseen T& K-indikaattoreita koskevaan selvitykseen, helpottavat tarkoituksenmukaisten politiikkojen kehittämistä kansallisella ja yhteisön tasolla, KEHOTTAA JÄSENVALTIOITA: a) toimittamaan saataville olemassa olevia tietoja T& K-henkilöstön sukupuolijakaumasta; ottamaan käyttöön menetelmiä ja menettelyjä, joilla kerätään ja tuotetaan tarkoituksenmukaisia tietoja (erityisesti naisten vertikaalisesta ja horisontaalisesta osuudesta tieteellisen tutkimuksen alalla hallinnossa, korkeakouluissa sekä mahdollisuuksien mukaan yksityisellä sektorilla) ja indikaattoreita keskipitkällä aikavälillä, jotta naisten osallistumista Euroopan tieteellisessä ja teknisessä kehityksessä voidaan arvioida, b) ryhtymään aktiivisesti komission tiedonannossa ehdotettuun vuoropuheluun vaihtamalla mielipiteitä kansallisista politiikoista tilanteen analysoimiseksi ja nykyisten politiikkojen yhteiseksi arvioimiseksi ottaen huomioon esikuva-analyysit ja jäsenvaltioiden parhaat käytännöt. Tutkimuslaitokset, korkeakoulut ja yksityiset yritykset olisi saatava mukaan tähän prosessiin, c) pyrkimään tarkoituksenmukaisin keinoin sukupuolten tasa-arvoon tieteellisessä tutkimuksessa käyttämällä hyväkseen myös muita kansallisia politiikkoja (esim. työllisyyttä koskevia kansallisia toimintasuunnitelmia), jos tarkoituksenmukaista, KEHOTTAA KOMISSIOTA: a) tuottamaan jäsenvaltioilta saatuun aineistoon pohjautuvia vertailukelpoisia tietoja ja eurooppalaisia indikaattoreita, joita käytetään perustana arvioitaessa naisten tilannetta tutkimuksen ja teknologisen kehittämisen alalla koko yhteisössä, b) rohkaisemaan edelleen naisten aiempaa laajempaa osallistumista viidenteen puiteohjelmaan kaikkien periaatteiden ja täytäntöönpanovaatimusten mukaisesti, c) ehdottamaan edellä mainitun jäsenvaltioiden välisen vuoropuhelun pohjalta muita aloitteita naisten osallistumisen edistämiseksi T& K-alalla, d) toimittamaan Euroopan parlamentille ja neuvostolle viimeistään kahden vuoden kuluessa erityiskertomuksen tiedonannossa ehdotettujen toimenpiteiden toteuttamisen edistymisestä muun muassa yhteisön tulevan tutkimuspolitiikan ja -ohjelmien valmistelua silmällä pitäen. (1) EYVL L 319, 10.12.1996, s. 11. (2) EYVL L 26, 1.2.1999, s. 1.